CELEX: 52012PC0568
Language: el
Date: 2012-10-03
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να λάβει η Ευρωπαϊκή Ένωση στην Επιτροπή των Πρέσβεων ΑΚΕ-ΕΕ σχετικά με το καταστατικό του Τεχνικού Κέντρου Γεωργικής και Αγροτικής Συνεργασίας

|
			
		
		
		52012PC0568
		
			Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να λάβει η Ευρωπαϊκή Ένωση στην Επιτροπή των Πρέσβεων ΑΚΕ-ΕΕ σχετικά με το καταστατικό του Τεχνικού Κέντρου Γεωργικής και Αγροτικής Συνεργασίας /* COM/2012/0568 final - 2012/0273 (NLE) */
			
				
		
		
			
			   	ΑΙΤΙΟΛΟΓΙΚΗ ΕΚΘΕΣΗ
Με την απόφαση
2010/648/EΕ, της 14ης Μαΐου 2010, το Συμβούλιο ενέκρινε την υπογραφή της
συμφωνίας για την τροποποίηση για δεύτερη φορά της συμφωνίας εταιρικής σχέσης
του Κοτονού.
Το άρθρο 95
παράγραφος 3 της συμφωνίας του Κοτονού επιτρέπει στο Μεικτό Συμβούλιο ΑΚΕ-ΕΕ να
θεσπίζει μεταβατικά μέτρα που απαιτούνται για τις τροποποιημένες διατάξεις,
μέχρις ότου αυτές τεθούν σε ισχύ. Με την απόφαση 2010/614/ΕΕ του Συμβουλίου,
της 14ης Ιουνίου 2010, το Συμβούλιο ενέκρινε τη θέση που έπρεπε να λάβει η
Ευρωπαϊκή Ένωση στο Συμβούλιο των Υπουργών ΑΚΕ-ΕΕ όσον αφορά τα μεταβατικά
μέτρα, και με την απόφαση αριθ. 2/2010 του Συμβουλίου των Υπουργών ΑΚΕ-ΕΕ, της
21ης Ιουνίου 2010, οι τροποποιητικές διατάξεις εφαρμόζονται προσωρινά, από την
1η Νοεμβρίου 2010. 
Το παράρτημα ΙΙΙ της
συμφωνίας τροποποιήθηκε με τη δεύτερη αναθεώρηση. Ειδικότερα, τροποποιήθηκαν οι
διατάξεις όσον αφορά το διοικητικό συμβούλιο του Tεχνικoύ Κέντρου Γεωργικής και
Αγροτικής Συνεργασίας (CTA) με στόχο να ενισχυθεί η διακυβέρνηση και να
διευκολυνθούν οι διαδικασίες λήψης αποφάσεων. 
Συνεπώς, το
καταστατικό του CTA πρέπει να προσαρμοστεί σύμφωνα με το παράρτημα ΙΙΙ της
συμφωνίας, όπως τροποποιήθηκε με τη δεύτερη αναθεώρηση. Επιπλέον, είναι χρήσιμο
να αξιοποιηθεί αυτή η ευκαιρία για να συμπεριληφθεί μια ρητή αναφορά στους
εφαρμοστέους χρηματοδοτικούς κανόνες του ΕΤΑ και να εναρμονιστούν ορισμένες από
τις διατάξεις του με τις διατάξεις του καταστατικού του Κέντρου Ανάπτυξης
Επιχειρήσεων (CDE).
Το άρθρο 3
παράγραφος 5 του παραρτήματος ΙΙΙ προβλέπει ότι η Επιτροπή των Πρέσβεων ΑΚΕ-ΕΕ
θεσπίζει το καταστατικό του CTA. Το τροποποιημένο καταστατικό επισυνάπτεται
στην πρόταση απόφασης του Συμβουλίου. 
Το Συμβούλιο
καλείται, επομένως, να εγκρίνει την επισυναπτόμενη πρόταση για απόφαση του
Συμβουλίου σχετικά με τη θέση που πρέπει να λάβει η Ευρωπαϊκή Ένωση στην
Επιτροπή των Πρέσβεων ΑΚΕ-ΕΕ σχετικά με το καταστατικό του Τεχνικού Κέντρου
Γεωργικής και Αγροτικής Συνεργασίας.
2012/0273 (NLE)
Πρόταση
ΑΠΟΦΑΣΗ ΤΟΥ ΣΥΜΒΟΥΛΙΟΥ
για τη θέση που πρέπει να λάβει η
Ευρωπαϊκή Ένωση στην Επιτροπή των Πρέσβεων ΑΚΕ-ΕΕ σχετικά με το καταστατικό του
Τεχνικού Κέντρου Γεωργικής και Αγροτικής Συνεργασίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ
ΕΝΩΣΗΣ,
ΕΧΟΝΤΑΣ ΥΠΟΨΗ τη
Συνθήκη για τη λειτουργία της Ευρωπαϊκής Ένωσης, και ιδίως τα άρθρα 208 και 218
παράγραφος 9,
ΕΧΟΝΤΑΣ ΥΠΟΨΗ την
πρόταση της Επιτροπής,
ΕΚΤΙΜΩΝΤΑΣ
ΤΑ ΑΚΟΛΟΥΘΑ:
(1)       Η δεύτερη αναθεώρηση της
συμφωνίας εταιρικής σχέσης μεταξύ των μελών της ομάδας των κρατών της Αφρικής,
της Καραϊβικής και του Ειρηνικού, αφενός, και της Ευρωπαϊκής Κοινότητας και των
κρατών μελών της, αφετέρου, που υπεγράφη στο Κοτονού, στις 23 Ιουνίου 2000,
όπως αναθεωρήθηκε στις 25 Ιουνίου 2005 και στις 22 Ιουνίου 2010, εφεξής «η
συμφωνία του Κοτονού», επικαιροποίησε το παράρτημα ΙΙΙ αυτής προκειμένου να επανεξεταστούν
οι αποστολές που ανατίθενται στο Κέντρο Ανάπτυξης Επιχειρήσεων (CDE) και στο
Τεχνικό Κέντρο Γεωργικής και Αγροτικής Συνεργασίας (CTA), καθώς και για να
διευκρινισθεί και να ενισχυθεί η διαχείριση αυτών των οργανισμών, ειδικότερα η
εποπτεία εκ μέρους της Επιτροπής των Πρέσβεων και οι αρμοδιότητες του
διοικητικού συμβουλίου.
(2)       Η απόφαση αριθ. 2/2010 του
Συμβουλίου των Υπουργών ΑΚΕ-ΕΕ, της 21ης Ιουνίου 2010, ενέκρινε την προσωρινή
εφαρμογή της τροποποιητικής συμφωνίας από την 1η Νοεμβρίου 2010.
(3)       Το καταστατικό του
Τεχνικού Κέντρου Γεωργικής και Αγροτικής Συνεργασίας ((εφεξής «το Κέντρο») θα
πρέπει να αναθεωρηθεί ανάλογα.
(4)       Κατά συνέπεια, πρέπει να
καθοριστεί η θέση που πρέπει να λάβει η Ευρωπαϊκή Ένωση στην Επιτροπή των
Πρέσβεων ΑΚΕ-ΕΕ σχετικά με το καταστατικό του Τεχνικού Κέντρου Γεωργικής και
Αγροτικής Συνεργασίας.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Η
θέση που θα λάβει η Ευρωπαϊκή Ένωση στο πλαίσιο της Επιτροπής των Πρέσβεων
ΑΚΕ-ΕΕ όσον αφορά την τροποποίηση του καταστατικού του Τεχνικού Κέντρου
Γεωργικής και Αγροτικής Συνεργασίας θα στηρίζεται στο επισυναπτόμενο σχέδιο
πρότασης απόφασης. 
Μπορούν να συμφωνηθούν ήσσονος σημασίας τροποποιήσεις
του σχεδίου απόφασης της Επιτροπής των Πρέσβεων χωρίς να χρειαστεί άλλη απόφαση
του Συμβουλίου.
Βρυξέλλες,
                                                                       Για
το Συμβούλιο
                                                                       Ο
Πρόεδρος 
ΠΑΡΑΡΤΗΜΑ
ΑΠΟΦΑΣΗ Αριθ…./2012 ΤΗΣ
ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΕ
για το καταστατικό
του Τεχνικού Κέντρου
Γεωργικής και Αγροτικής Συνεργασίας
Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ,
ΕΧΟΝΤΑΣ ΥΠΟΨΗ τη συμφωνία εταιρικής σχέσης
μεταξύ των μελών της ομάδας των κρατών της Αφρικής, της Καραϊβικής και του
Ειρηνικού, αφενός, και της Ευρωπαϊκής Κοινότητας και των κρατών μελών της,
αφετέρου, η οποία υπεγράφη στο Κοτονού στις 23 Ιουνίου 2000[1], όπως αναθεωρήθηκε στις 25
Ιουνίου 2005[2]
και στις 22 Ιουνίου 2010[3],
εφεξής «η συμφωνία του Κοτονού», και ιδίως το άρθρο 3 παράγραφος 5 και το άρθρο
3 παράγραφος 6 του παραρτήματος III.
ΕΚΤΙΜΩΝΤΑΣ ΤΑ ΑΚΟΛΟΥΘΑ:
(1)          Η δεύτερη αναθεώρηση της
συμφωνίας του Κοτονού στις 22 Ιουνίου 2010 επικαιροποίησε το παράρτημα ΙΙΙ
αυτής ώστε να επανεξεταστούν οι αποστολές που ανατίθενται στο Κέντρο Ανάπτυξης
Επιχειρήσεων (CDE) και στο Τεχνικό Κέντρο Γεωργικής και Αγροτικής Συνεργασίας
(CTA) και για να διευκρινισθεί και να ενισχυθεί η διαχείριση αυτών των
οργανισμών, ειδικότερα η εποπτεία εκ μέρους της Επιτροπής των Πρέσβεων και οι
αρμοδιότητες του διοικητικού συμβουλίου.
(2)          Η απόφαση αριθ. 2/2010 του
Συμβουλίου των Υπουργών ΑΚΕ-ΕΕ, της 21ης Ιουνίου 2010, ενέκρινε την προσωρινή
εφαρμογή της τροποποιητικής συμφωνίας από την 1η Νοεμβρίου 2010.
(3)          Κατά συνέπεια, το
καταστατικό του Τεχνικού Κέντρου Γεωργικής και Αγροτικής Συνεργασίας ((εφεξής
«το Κέντρο») θα πρέπει να αναθεωρηθεί ανάλογα.
(4)          Δυνάμει του άρθρου 3
παράγραφος 5 του παραρτήματος ΙΙΙ της συμφωνίας, απαιτείται απόφαση της
Επιτροπής των Πρέσβεων για να θεσπιστεί το καταστατικό του Κέντρου. Είναι
σκόπιμο η Επιτροπή των Πρέσβεων να εκδώσει απόφαση ως προς αυτό εξ ονόματος του
Συμβουλίου των Υπουργών, σύμφωνα με το άρθρο 15 παράγραφος 4 και το άρθρο 16
παράγραφος 2 της συμφωνίας. 
ΑΠΟΦΑΣΙΖΕΙ:
Άρθρο μόνο
Εγκρίνεται το καταστατικό του Τεχνικού
Κέντρου Γεωργικής και Αγροτικής Συνεργασίας που επισυνάπτεται στην παρούσα
απόφαση. 
Η Ευρωπαϊκή Ένωση και τα κράτη ΑΚΕ
δεσμεύονται, καθένα στο βαθμό που το αφορά, να λάβουν τα απαραίτητα μέτρα για
την εφαρμογή της παρούσας απόφασης.
Η παρούσα απόφαση αρχίζει να ισχύει την
επόμενη ημέρα από την έκδοσή της.      

Για την Επιτροπή των
Πρέσβεων ΑΚΕ–ΕΕ
Ο Πρόεδρος
ΠΑΡΑΡΤΗΜΑ
ΚΑΤΑΣΤΑΤΙΚΟ ΤΟΥ
ΤΕΧΝΙΚΟΥ ΚΕΝΤΡΟΥ ΓΕΩΡΓΙΚΗΣ
ΚΑΙ ΑΓΡΟΤΙΚΗΣ ΣΥΝΕΡΓΑΣΙΑΣ
Άρθρο 1
Αντικείμενο
1.           Το Κέντρο, κατά την έννοια του
παραρτήματος III της συμφωνίας εταιρικής σχέσης μεταξύ των μελών της ομάδας
κρατών της Αφρικής, της Καραϊβικής και του Ειρηνικού, αφενός, και της
Ευρωπαϊκής Κοινότητας και των κρατών μελών της, αφετέρου, (εφεξής «η συμφωνία
του Κοτονού»), είναι τεχνική και ισομερής οργάνωση ΑΚΕ-ΕΕ. Είναι νομικό πρόσωπο
και έχει, σε όλα τα συμβαλλόμενα κράτη μέρη της συμφωνίας, την ευρύτερη νομική
ικανότητα που αναγνωρίζεται σε νομικά πρόσωπα της ιδίας φύσης από την εθνική
νομοθεσία τους.
2.           Το προσωπικό του Κέντρου απολαύει
των προνομίων, ασυλιών και διευκολύνσεων χρήσης που προβλέπονται στο δεύτερο
εδάφιο του άρθρου 1 του πρωτοκόλλου αριθ. 2 περί προνομίων και ασυλιών και
περιέχονται στις δηλώσεις VI και VII που επισυνάπτονται στη συμφωνία του
Κοτονού.
3.           Το Κέντρο δεν έχει κερδοσκοπικό
χαρακτήρα.
4.           Η έδρα του Κέντρου θα βρίσκεται
προσωρινά στο Wageningen (Κάτω Χώρες), με τοπικό γραφείο στις Βρυξέλλες.
Άρθρο
2
Αρχές και στόχοι
1.           Η δραστηριότητα του Κέντρου
ασκείται στο πλαίσιο των διατάξεων και των στόχων της συμφωνίας του Κοτονού.
Επιδιώκει τους στόχους που προσδιορίζονται στο άρθρο 3 του παραρτήματος ΙΙΙ της
συμφωνίας του Κοτονού υπό την εποπτεία της Επιτροπής των Πρέσβεων.
2.           Το Κέντρο επεξεργάζεται αυτούς
τους στόχους με περισσότερες λεπτομέρειες σε ένα συνολικό έγγραφο στρατηγικής.
3.           Το Κέντρο ασκεί τις
δραστηριότητές του σε στενή συνεργασία με τους οργανισμούς και άλλους φορείς
που αναφέρονται στη συμφωνία του Κοτονού ή στις επισυναπτόμενες δηλώσεις. Το
Κέντρο δύναται, εφόσον είναι αναγκαίο, να προσφύγει σε περιφερειακούς και
διεθνείς οργανισμούς, ιδίως εκείνους που βρίσκονται στην Ευρωπαϊκή Ένωση ή σε
κράτη ΑΚΕ και οι οποίοι ασχολούνται με θέματα σχετικά με τη γεωργική και
αγροτική ανάπτυξη. 
Άρθρο
3
Χρηματοδότηση
1.           Ο προϋπολογισμός του Κέντρου
μπορεί να χρηματοδοτηθεί από το Ευρωπαϊκό Ταμείο Ανάπτυξης (ΕΤΑ) σύμφωνα με
τους κανόνες που καθορίζονται από το χρηματοδοτικό πρωτόκολλο του παραρτήματος
Ι της συμφωνίας του Κοτονού όσον αφορά τη συνεργασία για τη χρηματοδότηση της
ανάπτυξης. 
2.           Ο προϋπολογισμός του Κέντρου
δύναται να λαμβάνει συμπληρωματικούς πόρους από άλλα συμβαλλόμενα μέρη για την
επίτευξη των στόχων του Κέντρου, όπως προβλέπονται στη συμφωνία του Κοτονού,
καθώς και για την εφαρμογή της στρατηγικής που καταρτίζει το Κέντρο.
Άρθρο
4
Επιτροπή των Πρέσβεων
Η
Επιτροπή των Πρέσβεων αποτελεί την εποπτεύουσα αρχή του Κέντρου σύμφωνα με το
άρθρο 3 παράγραφος 5 του παραρτήματος ΙΙΙ της συμφωνίας του Κοτονού. Διορίζει
τα μέλη του διοικητικού συμβουλίου και τον διευθυντή του Κέντρου βάσει
προτάσεως του διοικητικού συμβουλίου, παρακολουθεί τη συνολική στρατηγική του
Κέντρου και επιβλέπει την εργασία του διοικητικού συμβουλίου. 
Η
Επιτροπή των Πρέσβεων απαλλάσσει τον διευθυντή όσον αφορά την εκτέλεση του
προϋπολογισμού του έτους n+2. Για να χορηγήσει την απαλλαγή, η Επιτροπή των
Πρέσβεων, στηριζόμενη σε σύσταση του διοικητικού συμβουλίου, εξετάζει τους
λογαριασμούς και τη γνώμη του ελεγκτή με τις απαντήσεις του διευθυντή.
Η Επιτροπή των
Πρέσβεων δύναται, ανά πάσα στιγμή, να επικαλεσθεί τις αποφάσεις που έλαβε το
Κέντρο, να τις εξετάσει ή να τις αντικρούσει. Ενημερώνεται τακτικά από το
διοικητικό συμβούλιο, και επίσης από τον διευθυντή του Κέντρου όταν το ζητήσει
η Επιτροπή των Πρέσβεων. 
Άρθρο 5
Το διοικητικό συμβούλιο
1.           Το διοικητικό συμβούλιο
συγκροτείται για να στηρίζει, να παρακολουθεί και να ελέγχει τις τεχνικές,
διοικητικές και χρηματοδοτικές πτυχές όλων των δραστηριοτήτων του Κέντρου.
2.           Το διοικητικό συμβούλιο
αποτελείται, σε βάση ίσης εκπροσώπησης, από έξι μέλη – τρεις υπηκόους κρατών
ΑΚΕ και τρεις της Ευρωπαϊκής Ένωσης – τα οποία επιλέγονται και διορίζονται από
τα μέρη, βάσει των επαγγελματικών προσόντων τους στους τομείς της γεωργίας και
της αγροτικής ανάπτυξης και/ή των πολιτικών της πληροφορίας και της
επικοινωνίας, της επιστήμης, της διαχείρισης και της τεχνολογίας. 
3.           Το ήμισυ των μελών του
διοικητικού συμβουλίου ανανεώνονται κάθε δυόμιση έτη.
4.           Τα μέλη του διοικητικού
συμβουλίου ορίζονται από την Επιτροπή των Πρέσβεων, σύμφωνα με τις διαδικασίες
που καθορίζει η ίδια για μέγιστη περίοδο πέντε ετών, με ενδιάμεση επανεξέταση.
5.           Πραγματοποιεί τέσσερις τακτικές
συνεδριάσεις ετησίως. Δύναται επίσης να συνεδριάζει κάθε φορά που απαιτείται
για την εκτέλεση των καθηκόντων του, είτε με πρωτοβουλία της Επιτροπής των
Πρέσβεων ή του προέδρου του συμβουλίου, είτε με αίτημα του διευθυντή του
Κέντρου. Το Κέντρο παρέχει γραμματειακή υποστήριξη στο διοικητικό συμβούλιο. 
6.           Τα μέλη του διοικητικού
συμβουλίου εκτελούν τα καθήκοντά τους ανεξάρτητα, δεν μπορούν να επιδιώξουν ή
να λάβουν εντολές από τρίτα μέρη και ενεργούν αποκλειστικά προς το συμφέρον του
Κέντρου. Η ιδιότητα του μέλους του διοικητικού συμβουλίου είναι ασυμβίβαστη με
άλλες αμειβόμενες δραστηριότητες για λογαριασμό του Κέντρου.
7.           Τα μέλη του διοικητικού
συμβουλίου εκλέγουν τον πρόεδρο και τον αντιπρόεδρο για μέγιστη περίοδο πέντε
ετών σύμφωνα με τις διατάξεις που καθορίζονται στον κανονισμό εσωτερικής
λειτουργίας του. Η θέση του προέδρου καλύπτεται από πρόσωπο του μέρους (ΑΚΕ ή
Ευρωπαϊκής Ένωσης) που δεν κατέχει τη θέση του διευθυντή του Κέντρου. Η θέση
του αντιπροέδρου πληρούται από πρόσωπο από το μέρος που δεν κατέχει τη θέση του
προέδρου.
8.           Στις συνεδριάσεις του διοικητικού
συμβουλίου συμμετέχουν παρατηρητές από την Ευρωπαϊκή Επιτροπή, τη Γενική
Γραμματεία του Συμβουλίου της Ευρωπαϊκής Ένωσης και εκπρόσωπος της γραμματείας
ΑΚΕ.
9.           Το διοικητικό συμβούλιο δύναται
να καλεί άλλα μέλη της διεύθυνσης και του προσωπικού του Κέντρου ή/και
εξωτερικούς εμπειρογνώμονες, να γνωμοδοτήσουν επί ειδικών ζητημάτων.
10.         Το διοικητικό συμβούλιο λαμβάνει
τις αποφάσεις του με απλή πλειοψηφία των παρόντων ή εκπροσωπουμένων μελών του,
σύμφωνα με τον κανονισμό εσωτερικής λειτουργίας του. Κάθε μέλος του διοικητικού
συμβουλίου διαθέτει μία ψήφο. Σε περίπτωση ισοψηφίας, υπερισχύει η ψήφος του
προέδρου.
11.         Για κάθε συνεδρίαση τηρούνται πρακτικά.
Οι συζητήσεις του διοικητικού συμβουλίου είναι εμπιστευτικές.
12.         Το διοικητικό συμβούλιο εγκρίνει
τον κανονισμό της εσωτερικής λειτουργίας του και ενημερώνει σχετικά την
Επιτροπή των Πρέσβεων.
Άρθρο 6
Καθήκοντα του διοικητικού συμβουλίου
1.           Το διοικητικό συμβούλιο
παρακολουθεί στενά και εποπτεύει τις δραστηριότητες του Κέντρου. Το διοικητικό
συμβούλιο είναι υπόλογο στην Επιτροπή των Πρέσβεων. 
2.           Το διοικητικό συμβούλιο:
α)      εκπονεί τα σχέδια δημοσιονομικών
κανονισμών σύμφωνα με τους κανόνες του ΕΤΑ, και τα υποβάλλει προς έγκριση στην
Επιτροπή των Πρέσβεων·
β)      θεσπίζει και εγκρίνει τους κανονισμούς
υπηρεσιακής κατάστασης και τους κανόνες λειτουργίας του Κέντρου σύμφωνα με τους
κανόνες του ΕΤΑ, και τους υποβάλλει στην Επιτροπή των Πρέσβεων προς ενημέρωση·
γ)       επιβλέπει τις δραστηριότητες του
Κέντρου και διασφαλίζει ότι εκτελείται ορθά η αποστολή και τηρούνται οι κανόνες
του· 
δ)      εκπονεί τα ετήσια και πολυετή
προγράμματα εργασίας και τον προϋπολογισμό του Κέντρου και τα υποβάλλει στην
Επιτροπή των Πρέσβεων προς ενημέρωση· 
ε)       υποβάλλει περιοδικές εκθέσεις και
αξιολογήσεις στην Επιτροπή των Πρέσβεων·
στ)     υιοθετεί τη συνολική στρατηγική του
Κέντρου και την υποβάλλει στην Επιτροπή των Πρέσβεων προς ενημέρωση·
ζ)       εγκρίνει την οργανωτική δομή, την
πολιτική για το προσωπικό και το οργανόγραμμα·
η)      εγκρίνει την πρόσληψη νέων υπαλλήλων
και την ανανέωση, την παράταση ή τη λήξη των υπαρχουσών συμβάσεων εργασίας,
θ)      εγκρίνει τις ετήσιες δημοσιονομικές
καταστάσεις και τις διαβιβάζει στην Επιτροπή των Πρέσβεων προς ενημέρωση μαζί
με τη γνώμη του ελεγκτή· 
ι)       εγκρίνει τις ετήσιες εκθέσεις και τις
διαβιβάζει στην Επιτροπή των Πρέσβεων, έτσι ώστε να της παρέχει τη δυνατότητα
να ελέγχει τη συμβατότητα των δραστηριοτήτων του Κέντρου με τους στόχους που
έχουν καθορισθεί στη συμφωνία, καθώς και με το έγγραφο για τη συνολική
στρατηγική·
ια)     προτείνει τον διορισμό του διευθυντή
του Κέντρου στην Επιτροπή των Πρέσβεων· και
ιβ)     αναφέρει στην Επιτροπή των Πρέσβεων
οποιοδήποτε σημαντικό ζήτημα ανακύπτει κατά την άσκηση των καθηκόντων του·
ιγ)      αναφέρει στην Επιτροπή των Πρέσβεων
τα μέτρα που λαμβάνονται με γνώμονα τις παρατηρήσεις και συστάσεις που
συνοδεύουν την απόφαση της Επιτροπής των Πρέσβεων περί απαλλαγής.
3.           Το διοικητικό συμβούλιο επιλέγει,
κατόπιν διαδικασίας ανοικτού διαγωνισμού, από τουλάχιστον τρεις προσφορές,
εταιρεία λογιστικού ελέγχου που είναι μέλος διεθνώς αναγνωρισμένου εποπτικού
φορέα για περίοδο τριών δημοσιονομικών ετών. Οι εν λόγω ελεγκτές εξετάζουν εάν
οι ετήσιες δημοσιονομικές καταστάσεις έχουν καταρτιστεί ορθά και σύμφωνα με τα
διεθνή λογιστικά πρότυπα και παρέχουν πιστή και δίκαιη επισκόπηση της
δημοσιονομικής κατάστασης του Κέντρου. Οι ελεγκτές υποβάλλουν επίσης
παρατηρήσεις σχετικά με τη χρηστή δημοσιονομική διαχείριση του Κέντρου.
4.           Το διοικητικό συμβούλιο συνιστά
στην Επιτροπή των Πρέσβεων να χορηγήσει την απαλλαγή στον διευθυντή για τους
ετήσιους λογαριασμούς.
Άρθρο
7
Διευθυντής
1.           Το Κέντρο διοικείται από
διευθυντή ο οποίος διορίζεται από την Επιτροπή των Πρέσβεων κατόπιν προτάσεως
του διοικητικού συμβουλίου για μέγιστη περίοδο πέντε ετών, η οποία δεν δύναται
να ανανεωθεί. Η θέση του διευθυντή καλύπτεται εναλλακτικά από υπηκόους ΑΕΚ και
ΕΕ. Οι συμπρόεδροι της Επιτροπής των Πρέσβεων υπογράφουν την επιστολή διορισμού
του διευθυντή.
2.           Ο διευθυντής είναι αρμόδιος για
τη νομική και θεσμική εκπροσώπηση του Κέντρου και για την εκτέλεση της εντολής
και των καθηκόντων του Κέντρου. 
3.           Ο διευθυντής υποβάλλει προς
έγκριση στο διοικητικό συμβούλιο:
α)      τη συνολική στρατηγική του Κέντρου,
β)      τα ετήσια και πολυετή προγράμματα
δραστηριοτήτων/εργασίας,
γ)       τον ετήσιο προϋπολογισμό του Κέντρου,
δ)      τις ετήσιες εκθέσεις, την περιοδική
υποβολή εκθέσεων και αξιολογήσεων,
ε)       την οργανωτική δομή, την πολιτική για
το προσωπικό και το οργανόγραμμα, και
στ)     την πρόσληψη νέων υπαλλήλων και την
ανανέωση, την παράταση ή τη λύση των συμβάσεων του υπάρχοντος προσωπικού.
4.           Ο διευθυντής είναι αρμόδιος για
την οργάνωση και την καθημερινή διοίκηση του Κέντρου. Ο διευθυντής λογοδοτεί
στο διοικητικό συμβούλιο για κάθε προσθήκη στους κανόνες λειτουργίας του
Κέντρου.
5.           Ο διευθυντής υποβάλλει έκθεση στο
διοικητικό συμβούλιο σχετικά με κάθε σημαντικό ζήτημα που ανακύπτει κατά την
εκτέλεση των καθηκόντων του και όταν κρίνεται αναγκαίο ενημερώνει την Επιτροπή
των Πρέσβεων.
6.           Σε περίπτωση που κριθεί απαραίτητο
και αφού ολοκληρωθεί η διαδικασία που προβλέπεται στο καθεστώς που ισχύει για
το προσωπικό, το διοικητικό συμβούλιο δύναται να προτείνει στην Επιτροπή των
Πρέσβεων, με δεόντως αιτιολογημένη πρόταση, την παύση των καθηκόντων του
διευθυντή.
7.           Ο διευθυντής είναι αρμόδιος για
την υποβολή των ετήσιων δημοσιονομικών καταστάσεων στο διοικητικό συμβούλιο
προς έγκριση και τη διαβίβαση στην Επιτροπή των Πρέσβεων. 
8.           Ο διευθυντής λαμβάνει όλα τα
κατάλληλα μέτρα για να ενεργεί βάσει όλων των παρατηρήσεων και συστάσεων που
συνοδεύουν την απόφαση της Επιτροπής των Πρέσβεων περί απαλλαγής.
[1]               ΕΕ L 317 της 15.12.2000, σ.
3., που υπεγράφη στο Κοτονού στις 23 Ιουνίου 2000 και ετέθη σε ισχύ την 1η
Απριλίου 2003.
[2]               ΕΕ L 287 της 28.10.2005, σ. 3., που υπεγράφη στο Λουξεμβούργο
στις 25 Ιουνίου 2005 και ετέθη σε ισχύ την 1η Ιουλίου 2008.
[3]               ΕΕ L 287 της 4.11.2010, σ. 3., που υπεγράφη στο
Ουαγκαντούγκου στις 22 Ιουνίου 2010 και εφαρμόζεται προσωρινά από την 1η
Νοεμβρίου 2010.